Dienkreziñ em boa ezhomm d'ober ivez. Chom a rae vodka en ur voutailh nevez boulc'het, damguzhet ganin en ur baner ouzh ar voger, unan gozh ankouaet amañ gant brokusted Katell. Bamiñ a c'hallen dirak paotr ar c'heleier en doa kavet tu da devel war gwreg ha bugale an enseller lazhet e ti e vestrez : doujañ d'ar galloud, bara pemdeziek ar gazetennerien. A  ouzon ervat. Gant ur c'hazetenner, liper-botoù politikerien ar sportoù, an hini e oa aet kuit ma gwreg Katell, tremen bloaz zo bremañ.